
Az Európai Parlament,
–	tekintettel a Bizottságnak az Európai Parlamenthez és a Tanácshoz intézett javaslatára (COM(2026)0001 – C10-0012/2026),
–	tekintettel az elbocsátott munkavállalók támogatását szolgáló Európai Globalizációs Alkalmazkodási Alapról (EGAA) és az 1309/2013/EU rendelet hatályon kívül helyezéséről szóló, 2021. április 28-i (EU) 2021/691 európai parlamenti és tanácsi rendeletre[footnoteRef:1] (a továbbiakban: EGAA-rendelet),  [1:  	HL L 153., 2021.5.3., 48. o., ELI: http://data.europa.eu/eli/reg/2021/691/oj.] 

–	tekintettel az (EU, Euratom) 2024/765 rendelettel[footnoteRef:2] (a többéves pénzügyi keretről szóló rendelet) módosított, a 2021–2027-es időszakra vonatkozó többéves pénzügyi keretről szóló, 2020. december 17-i (EU, Euratom) 2020/2093 tanácsi rendeletre[footnoteRef:3] és különösen annak 8. cikkére,  [2:  	A Tanács (EU, Euratom) 2024/765 rendelete (2024. február 29.) a 2021–2027-es időszakra vonatkozó többéves pénzügyi keretről szóló (EU, Euratom) 2020/2093 rendelet módosításáról (HL L, 2024/765, 2024.2.29., ELI: http://data.europa.eu/eli/reg/2024/765/oj).]  [3:  	HL L 433. I, 2020.12.22., 11. o., ELI: http://data.europa.eu/eli/reg/2020/2093/oj.] 

–	tekintettel az Európai Parlament, az Európai Unió Tanácsa és az Európai Bizottság közötti, a költségvetési fegyelemről, a költségvetési ügyekben való együttműködésről és a hatékony és eredményes pénzgazdálkodásról, valamint az új saját forrásokról és az új saját források bevezetésére irányuló ütemtervről szóló, 2020. december 16-i intézményközi megállapodásra[footnoteRef:4] és különösen annak 9. pontjára, [4:  	HL L 433. I, 2020.12.22., 28. o., ELI: http://data.europa.eu/eli/agree_interinstit/2020/1222/oj.] 

–	tekintettel a szociális jogok európai pillérére,
–	tekintettel a Foglalkoztatási és Szociális Bizottság véleményére,
–	tekintettel a Költségvetési Bizottság jelentésére (A10-0030/2026),
A.	mivel az Unió létrehozta a megfelelő jogalkotási és költségvetési eszközöket ahhoz, hogy további támogatást nyújtson a világkereskedelem fő strukturális eseményeinek és változásainak következményei által sújtott munkavállalóknak, és támogassa újbóli munkaerő-piaci beilleszkedésüket, mivel ez a támogatás a munkavállalóknak nyújtott pénzügyi támogatáson keresztül valósul meg;
B.	mivel Belgium a 2025. február 17-től 2025. június 17-ig tartó referencia-időszakban EGF/2025/004 BE/Tupperware referenciaszámmal kérelmet nyújtott be az Európai Globalizációs Alkalmazkodási Alapból (EGAA) igénybe vehető pénzügyi hozzájárulás iránt a NACE Rev. 2. rendszer szerinti 22. ágazatban (Gumi-, műanyag termék gyártása) a Kelet-Flandria tartományban (BE23) működő Tupperware General Services NV-nél (Tupperware) történt 267 elbocsátást követően[footnoteRef:5];  [5:  	Az EGAA-rendelet 3. cikke értelmében.] 

C.	mivel a kérelem az EGAA-rendelet 4. cikke (2) bekezdésének a) pontja szerinti beavatkozási kritériumokon alapul, amelyek a támogatást legalább 200 elbocsátott munkavállaló és önálló vállalkozó tevékenységének megszűnéséhez kötik egy négy hónapos referencia-időszak alatt egy vállalkozáson belül egy tagállamban; 
D.	mivel a Tupperware 2025. február 17-én csődöt jelentett; mivel Belgiumban 2022 óta emelkedik a csődök száma;
E.	mivel Belgium jelezte, hogy a VDAB biztosítja az intézkedések nemzeti előfinanszírozását és társfinanszírozását;
F.	mivel az uniós és nemzeti jogszabályokban a csoportos létszámleépítésekre vonatkozóan előírt követelményeket tiszteletben tartották;
G.	mivel az EGAA-ból nyújtott pénzügyi hozzájárulásoknak elsősorban olyan aktív munkaerőpiaci szakpolitikai intézkedésekre és személyre szabott szolgáltatásokra kell irányulniuk, amelyek célja a kedvezményezettek tisztességes és fenntartható foglalkoztatásba való gyors visszailleszkedése, miközben felkészítik őket a zöldebb és digitálisabb európai gazdaságra;
H.	mivel az EGAA éves maximális összege (2018-as árakon számítva) nem haladhatja meg a 30 millió EUR-t[footnoteRef:6];  [6:  	A többéves pénzügyi keretről szóló rendelet 8. cikke.] 

1.	egyetért a Bizottsággal abban, hogy az EGAA-rendeletben és különösen annak 4. cikke (2) bekezdésének a) pontjában meghatározott feltételek teljesülnek, és hogy Belgium az említett rendelet értelmében 1 622 650 EUR összegű pénzügyi hozzájárulásra jogosult, amely 85%-a az 1 909 000 EUR-s összköltségnek, amely a személyre szabott szolgáltatásokra fordított 1 843 500 EUR, továbbá az előkészítő, irányítási, tájékoztatási és nyilvánossággal kapcsolatos, valamint az ellenőrzési és jelentéstételi tevékenységekre fordított 65 500 EUR összegű kiadásokat foglalja magában;
2.	megállapítja, hogy a belga hatóságok 2025. augusztus 28-án nyújtották be a kérelmet, és hogy annak kézhezvételét követően a Bizottság – a kiegészítő információk Belgium általi benyújtását követően – közel öt hónappal később, 2026. január 20-án fejezte be értékelését, és erről ugyanazon a napon értesítette a Parlamentet; hangsúlyozza annak fontosságát, hogy lerövidítsék az EGAA-támogatás iránti kérelem benyújtása és a finanszírozási határozat közötti időt, ugyanakkor teljes mértékben védjék az Európai Parlamentnek mint a költségvetési hatóság egyik ágának jogait;
3.	megállapítja, hogy a kérelem a Tupperware vállalattól elbocsátott 267 megcélzott kedvezményezettre vonatkozik;
4.	megjegyzi, hogy a Tupperware a Kelet-Flandria tartomány részét képező Aalstban volt található, ahol már a Tupperware csődje előtt is csak minden második ember volt foglalkoztatott, míg a flamand régióban átlagosan három emberből kettő; sajnálatát fejezi ki amiatt, hogy ezek az elbocsátások tovább súlyosbítják a helyzetet; hangsúlyozza, hogy gyors fellépésre van szükség a regionális strukturális hanyatlás megelőzése érdekében;
5.	sajnálatát fejezi ki amiatt, hogy a Tupperware Brands amerikai anyavállalatot 2024 októberében átvették a hitelezők, és jelentős szerkezetátalakítás miatt visszavonták a Tupperware General Services NV-nek adott gyártási engedélyeket, ami pénzügyileg életképtelenné tette a belga leányvállalatot, ami pedig 2025. február 17-én csődhöz vezetett; 
6.	üdvözli az európai vállalkozók egy csoportjának kezdeményezését, amelynek célja a márka újjáélesztése Németországban, Franciaországban, Belgiumban, Olaszországban és Lengyelországban;
7.	hangsúlyozza, hogy Flandriában a munkanélküliség kockázata több mint kétszeres az alacsony iskolai végzettséggel rendelkezők esetében; megjegyzi, hogy az elbocsátott munkavállalók egyharmada legfeljebb alsó középfokú végzettséggel rendelkezik; felhívja a belga hatóságokat, hogy nyújtsanak e profilokhoz igazított egyedi támogatást annak érdekében, hogy segítsék a munkavállalókat hiányosságaik leküzdésében és az új munkahelyek megtalálásában, ugyanakkor hozzanak intézkedéseket a csődök csökkentése és a munkaerő kirekesztéséhez vezető társadalmi egyenlőtlenségek kezelése érdekében;
8.	emlékeztet arra, hogy a szakszervezetekkel, a szakértőkkel és a szociális partnerekkel egyetértésben a munkavállalóknak nyújtandó, személyre szabott szolgáltatások a következő intézkedésekből állnak: tájékoztató előadások a foglalkoztatásba való visszailleszkedésről, az újbóli elhelyezkedés esélyét javító szolgáltatásokról, beleértve az IKT-képzést is; segítségnyújtás az álláskeresésben pályaorientáció és munkakereséshez nyújtott segítség, képzés és átképzés, állásbörzék, álláskeresés és munkaközvetítés révén; kiemeli a magas színvonalú, jövőorientált munkahelyek előmozdításának fontosságát a hosszú távú gazdasági és társadalmi reziliencia biztosítása érdekében; felhívja a belga hatóságokat, hogy kezdjenek párbeszédet a Tupperware új európai képviselőivel annak érdekében, hogy feltárják az elbocsátott munkavállalók gazdasági tevékenységeikbe való visszailleszkedésének lehetőségeit;
9.	hangsúlyozza, hogy az elbocsátott munkavállalók képesítései és készségei továbbra is kulcsfontosságúak egy olyan időtálló európai gazdaság szempontjából; ezért úgy véli, hogy az EGAA igénybevételét minden politikai szinten egy nagyobb szakpolitikai válaszba kell ágyazni annak biztosítása érdekében, hogy az érintett munkavállalók a képesítéseiknek és készségeiknek megfelelő lehetőségeket találjanak; emlékeztet továbbá arra, hogy az EGAA a szolidaritás és az igazságos átmenet eszköze, és hogy az Unió elsődleges feladatának annak kell lennie, hogy megelőzze az ilyen bezárásokat; úgy véli, hogy az EGAA ugyan biztosítja a szükséges támogatást az érintett munkavállalók számára, az európai ipari foglalkoztatási bázis megőrzéséhez elengedhetetlen egy erősebb iparpolitika, valamint egy szilárdabb, fenntarthatóbb és reziliensebb gazdaság;
10.	hangsúlyozza, hogy a belga hatóságoknak biztosítaniuk kell az uniós finanszírozás láthatóságát, és ki kell emelniük annak hozzáadott értékét azáltal, hogy hatékony és célzott tájékoztatást nyújtanak a kedvezményezetteknek, a regionális és helyi hatóságoknak, a szociális partnereknek és a szélesebb nyilvánosságnak;
11.	felszólít a végrehajtott intézkedések alapos végső értékelésére, többek között egyértelmű információkkal arra vonatkozóan, hogy a forrásokat hogyan használták fel, és hogy azokat a jóváhagyott tervekkel összhangban költötték-e el; hangsúlyozza, hogy ezeknek az értékeléseknek egyértelműen meghatározott célkitűzéseken és mérhető eredményeken kell alapulniuk, lehetővé téve az érintett munkavállalók tekintetében elért eredmények értékelését; hangsúlyozza a gyorsabb és hatékonyabb beavatkozások biztosításának fontosságát, és ezzel összefüggésben emlékeztet arra, hogy a 2028–2034 közötti időszakra vonatkozó következő többéves pénzügyi keret keretében fel kell tárni az EGAA vagy utódprogramja fenntarthatósága biztosításának módjait;
12.	megjegyzi, hogy Belgium 2025. február 17-én kezdte meg a személyre szabott szolgáltatások megcélzott kedvezményezettek részére történő nyújtását, és hogy az EGAA-ból igénybe vehető pénzügyi hozzájárulásra való jogosultság időszaka ezért ettől az időponttól kezdődően a finanszírozási határozat hatálybalépésétől számított 24. hónap végéig fog tartani;
13.	megjegyzi, hogy Belgium részéről az EGAA végrehajtásával összefüggésben 2025. február 17-től kezdődően merültek fel igazgatási kiadások, és hogy ezek a kiadások ezért ettől az időponttól kezdődően a finanszírozási határozat hatálybalépését követő 31 hónapon át lesznek támogathatók az EGAA-ból származó pénzügyi hozzájárulásból;
14.	megállapítja, hogy a belga hatóságok megerősítették, hogy a javasolt intézkedésekhez való hozzáférés és azok végrehajtása során tiszteletben fogják tartani az egyenlő bánásmód és a megkülönböztetésmentesség elvét, és hogy megakadályozzák a kettős finanszírozást;
15.	ismételten hangsúlyozza, hogy az EGAA-ból nyújtott támogatás nem léphet azon intézkedések helyébe, amelyek a nemzeti jog vagy a kollektív szerződések értelmében a vállalkozások felelősségi körébe tartoznak;
16.	jóváhagyja a jelen állásfoglaláshoz mellékelt határozatot;
17.	utasítja elnökét, hogy a Tanács elnökével együtt írja alá ezt a határozatot, valamint gondoskodjon közzétételéről az Európai Unió Hivatalos Lapjában;
18.	utasítja elnökét, hogy továbbítsa ezt az állásfoglalást és annak mellékletét a Tanácsnak és a Bizottságnak.

AZ EURÓPAI PARLAMENT ÉS A TANÁCS HATÁROZATA
az elbocsátott munkavállalók támogatását szolgáló Európai Globalizációs Alkalmazkodási Alapnak Belgium EGF/2025/004 BE/Tupperware referenciaszámú kérelme nyomán történő igénybevételéről
(E melléklet szövege itt nincs feltüntetve, mert az megegyezik a végleges jogi aktussal, az (EU) 2026/723 határozattal.)

